Պետրոս Շիրինօղլու նշեց, որ այսպիսի պատճառաբանութիւն մը չի կրնար ի զօրու ըլլալ յաչս պետութեան։ Որովհետեւ երկու հատուցումներն ալ կը վճարուին նո՛յն կալուածին համար, նո՛յն կալուածի տարբեր մասերուն համար։ Երկու տարբեր մարմնէն հատուցման գումարի փոխանցումը չի փոխեր այն ճշմարտութիւնը, թէ ապասեփականացման կարգադրութեան մը բերումով այս վաքըֆը կ՚ունենայ սոյն գումարները։ Հետեւաբար, եթէ գումարները կու գան ապասեփականացման փոխարէն՝ որպէս հատուցում, ապա անհրաժեշտ է, որ այդ գումարներով գնուին կալուածներ եւ այդ կալուածներուն հասոյթը պէտք է բաժնուի համայնքի կարիքներու դիմագրաւման։ «Ես այժմէն կը զգուշացնեմ. այլապէս պատկան մարմինները կրնան գումարը սառեցնել՝ մինչեւ նոր կալուածի մը գնուիլը եւ կամ տարածքի մնացեալ բաժնի պարագային կը վերասահմանուի գերեզմանատան կարգավիճակ եւ համայնքը կը զրկուի այնտեղ որեւէ հասութաբեր շինարարութիւն ընելու հեռանկարէն։ Զգոյշ ըլլանք, որպէսզի մեր իսկ ձեռքով ապագայ խնդիրներու ծնունդ չտանք», ընդգծեց Պետրոս Շիրինօղլու։